**Літаратурная гасцёўня “ Крылы анёла”**

**Без чалавечнасці не будзе вечнасці!**

**Настаўнік :**

Добры дзень. Кожны дзень дорыць нам нешта сваё, тое, што, магчыма, ужо больш не паўторыцца. Таму наша з вамі задача заўважыць кожнае імгненне, што дае нам жыццё. Я запрашаю вас у нашу традыцыйную літаратурную гасцёўню “Крылы анёла” і спадзяюся, што наша сустрэча не пакіне вас раўнадушнымі, будзе цікавай, пазнавальнай і карыснай.

Што трэба чалавеку

У наш трывожны век?

Каб сёння з чалавекам

Сустрэўся чалавек.

Каб працягнуў руку ён

І да яго пайшоў,

І ў чалавеку друга

Каб для сябе знайшоў,

Міхаіл Ясень

Задумаемся. Чаму ў жыцці здараецца такое, што людзі становяцца раўнадушнымі да пакут і няшчасцяў другіх? Чаму так востра гучыць праблема гуманізму і міласэрнасці ў наш час? На гэтыя пытанні мы пастараемся даць адказ у ходзе нашай сустрэчы.

Камп’ютары, работы, аўтаматы, безумоўна, аблягчаюць нашу працу. Аднак ніякі робат не заменіць пацалунак маці, пяшчотны позірк настаўніцы, добрае слова урача, цёплую далонь сябра.

Вось што жадае ўсім нам Уладзімір Караткевіч:” Будзь удзячны за дабро, якое табе зрабілі, не жадай людзям таго, чаго не жадаеш сабе, будзь роўны з роўнымі, смелы з дужымі, паблажлівы да слабых, літасцівы да братоў сваіх меншых. Інакш кажучы, будзь Чалавекам”, бо, як сцвярджае П. Панчанка ў вершы “Чалавечнасць”, “Лечыцца трава ад спёкі ліўнем, людзі лечацца ласкаю людской”.

А зараз мы крок за крокам пройдзем гэты няпросты шлях да сапраўднай вечнасці, без якой няма чалавечнасці.

**Крок першы. Цуд нараджэння дзіцяці.**

**Настаўнік.**

Паслухайце адно прызнанне. (Гучыць ціхая мелодыя. Вучань чытае)

Мілая мамачка! Няма ў мяне іншага жадання, чым сказаць усімі сваімі паводзінамі паказаць, як я цябе люблю. І калі я нараджуся, першы мой крык будзе пра гэта.

Я ведаю ўсе твае пачуцці, натхненні, думкі. Яны рэхам адбіваюцца ў маім маленькім сэрдцы і набіраюць яшчэ большую сілу. Ты зараз думаеш, ці трэба я табе: розныя клопаты, праблемы, раннія маршчынкі і сівізна тваіх цяпер такіх прыгожых валасоў…

Каб жа ты только ведала, як я буду старацца, каб жыццё тваё было цікавым і прыгожым! Мамачка! Як ты будзеш радавацца і ганарыцца і маім першым крокам, і першым словам, і першымі выдатнымі адзнакамі.

Уяві сабе. Што будзе, калі я нараджуся. Колькі цеплыні, дабрыні і радасці, любві ты атрымаеш! І не будзе у цябе таго самага родненькага чалавечка, з якім ты можаш падзяліцца самым патаемным, які ў хвіліну няшчасця будзе з табою. Канечне, ты можаш сказать што для цябе такі блізкі чалавек – гэта муж ці сяброўка. Але ж згадзіся, толькі дзіця – часцінка цябе самой. І таму мы з табой зразумеем адно аднаго найлепей. Я ж так люблю цябе…

**Настаўнік.**

Гэта пасланне-прызнанне дзіцяці, якое яшчэ не нарадзілася, да сваёй матулі. Даць жыццё чалавеку – гэта гуманна.Магчыма, калі вы станеце дарослымі і будзеце планаваць сваю сям’ю, успомніце гэта прызнанне і зробіце правільны выбар

Але не заўсёды бывае так. Трагедыю перажываюць тыя дзеці, якія адразу пасля нараджэння становяцца нікому непатрэбныя. Зараз прагучыць урывак з аповесці Алены Масла “Пакінутае дзіця”.

**Настаўнік**

Адразу ўспамінаюцца радкі з апавяданння Наталлі Смірновай “Я хачу цябе любіць”

“… Ну і маці зараз пайшлі, што звяры. Але звер ніколі не кіне сваё дзіця, а людзі…”

Сяргей грахоўскі “Дзве мамы”.

**Крок другі. Выхаванне чалавека.**

**Настаўнік.**

Вялікі ўплыў на фарміраванне асобы чалавека мае сям’я, тое акружэнне, тыя жыццёвыя прынцыпы, сярод якіх расце чалавек. Але ці заўседы мы правільна выхоўваем дзяцей? Аб розных жыццёвых устаноўках апавядаюць Мікола Ждановіча і Алесь Бачыла.

Ручкі дзіцяці – у мамінай ручцы,

-Глянь, вунь, сыночак, хлопчыкі б’юцца,

Глянь, тыя большыя крыўдзяць малога,

Ну іх да Бога…

Часта гадзіна імгненнем бывае.

…Маці ў школу сына выпраўляе.

-Лепш абыдзі ты, – наказвае строга,-

-Злодзея, хітрага, хлуса, ліхога,

Хама, задзіру… – іх зараз дачорта,

Ну іх да чорта…

Мікола Ждановіч

**Настаўнік.**

Вось які наказ дае маці сыну ў вершы А.Бачылы “Наказ маці”.

-Што ж бывай… –на расстанне журботна сказала, –

Глядзі, не лянуйся ніколі, сынок,

Між людзей і дзівос, і спакусы нямала,

Сцеражыся дурнога ў жыцці, галубок.

Не бяда, калі прыйдзецца зведаць прынуку,

Ты не бойся яе, не абходзь стараной,

Не цурайся нічога. Запомні: навука –

Не жабрацкая торба, не горб за спіной.

Пастараешся добра, мо станеш вучоным,

Зможаш розуму гэткіх, як сам, навучаць.

І тады ўжо высокай навукі законы

І на мове на нашай для ўсіх загучаць.

Не лянуйся, мая мацярынская ўцеха,

І не будзь ты падобны да шэрых зязюль

І да выскачак хцівых або пустабрэхаў,

Што не помняць, чые яны, родам адкуль.

Узнясецца такі, як мякіна пустая,

І па-свойму тады ўжо яму не кажы…

Нават маці яго і нібы ўжо чужая,

І не знаеш, ці свой ён ці нейкі чужы..

Дык смялей жа ідзі па зямлі нашай мілай,

Хай сумленна праляжа нялёгкі твой пуць…

Я ніколі благому цябе не вучыла,

Помні гэта, сынок, і разважлівым будзь.

**Настаўнік**

Як жа выхаваць міласэрнасць? Што б такое знайсці, каб аднойчы закранула душу дзіцяці і жыло ў ёй?

Успамінаецца дзяцінства, калі бабуля - чалавек далёкі ад педагогікі – вучыла нас жыць сярод людзей і прыроды. Помню, нарвалі мы з сястрой букет рамонкаў і цярэбім сцяблінкі ад лісточкаў.

А бабуля паглядзела на наш занятак і сказала: “Навошта кветкі мучаеце? Ім жа балюча!” – і гэтыя словы запалі ў душу без лішняга навучання.

**Крок трэці. Міласэрнасць – адна з рыс нашага нацыянальнага характару.**

**Настаўнік.**

Ці думалі вы пра беларусаў не як пра сваіх бацькоў, братоў і сяброў або аднавяскоўцаў, а як увогуле пра людзей з асобным характарам? Ці задумываліся, які ён, беларус? Што гэта за народ? Адказаць на гэта пытанне цяжка. Як і паўсюль,ёсць сярод беларусаў розныя людзі. Аднак усё ж можна назваць некаторыя тыповыя рысы, і найбольш удала гэта зрабіў У. Караткевіч.

“Рысы аблічча беларуса мяккія, склад здаецца крэху далікатны, хоць для беларуса характэрна працавітасць, вынослівасць, цягавітасць. Там, дзе другі можа апусціць рукі, беларус будзе цягнуць. Іначай, у даўнія часы чалавек проста не выжыў бы сярод гэтых дрымучых лясоў і неабсяжных балот. І гарт той застаўся ў яго характары на вякі.

Манера поводзін вызначаецца павольнасцю, стрыманасцю.

Праўда, стрыманасць чалавека да пары. Пройдзеш мяжу, і беларус пакажа, як паказаў у мінулай вайне, на што ён варты, калі вораг падыме руку на яго жыццё.

Уласціва нашым людзям знаходлівасць. Беларус – вялікі аматар пажартаваць. Нашы людзі адрозніваюцца шчодрасцю, гатоўнасцю прыйсці на дапамогу ў бядзе. Беларусы мяккія, даверлівыя, пазбаўленыя помслівасці. Галоўнае ў нашым характары – гасціннасць да добрых людзей. Беларусам уласціва павага да іншых народаў і памяркоўнасць да таго, хто думае іначай.”

(“Зямля пад белымі крыламі”).

**Настаўнік.**

А зараз давайце зазірнем глыбей, у вусную народную творчасць, а больш дакладна – у мудры свет беларускіх прыказак. Менавіта прыказкі найбольш глыбока адлюстроўваюць маральна-этычныя каштоўнасці народа. А зараз прапануем дастаць з чароўнага куфэрка прыказкі і патлумачыць іх сэнс.

1. Ад сумы і ад турмы не заракайся.
2. Бедны з бедным апошнім падзеліцца.
3. Зло толькі на сіле трымаецца.
4. Адзін гаруе, а другі раюе.
5. На чужым горы шчасце не пабудуеш.
6. Помста шчасце не прыносіць.
7. І Бог не карае грэшніка, які пакаяўся.
8. Сіроцкі хлеб гароцкі.
9. Сіраце заўсёды вецер у твар.
10. Блізкі сусед лепш за далёкага сваяка
11. Добрае слова лечыць, а ліхое калечыць.
12. Лепш даваць, чым прасіць.

**Крок чацвёрты. Чалавечнасць і гуманнасць у гады вайны.**

**Настаўнік.**

Мы жывём у мірны час, не ведаючы клопату і бяды. Мы не бачылі вайны, але ведаем, як цяжка прыходзілася людзям у той час. Вайна пакінула крывавы след у гісторыі нашага народа, у кожнай сям’і, у чалавечых лёсах. Але не гасне памяць пра яе жудасныя і гераічныя падзеі, не сціхае боль, не затуманьваецца слава подзвігу нашага народа. З пакалення ў пакаленне перадаецца эстафета гэтай памяці, калі жорсткасць і міласэрнасць, лютасць і гуманнасць ішлі побач.

А.Куляшоў “Балада пра чатырох заложнікаў”.

**Настаўнік**

Трагедыя бацькі Міная. Вестка пра тое, што немцы арыштавалі дзяцей і родных бацькі Міная даляцела да партызан. Мінай дакараў сябе, што не забраў дзяцей у атрад. Ісці на штурм Суража? Ды вораг толькі гэтага і чакаў. Многае вырашыла запіска старэйшай дачкі Лізы, перададзеная бацьку Мінаю. “Тата, за нас не хвалюйся, нічога не слухай, да немцаў не ідзі. Калі цябе заб’юць, то мы бездапаможныя і за цябе не адпомсім. А калі нас заб’юць, то ты за нас адпомсціш”. Запіску Лізы ён усю вайну насіў ў кішэні.

**Крок пяты. Жыць, каб некаму быць патрэбным.**

**Паведамленне вучаніцы**

Я хачу расказаць пра настаўніцу малявання з Чэхіі. Фрыду Дзікер-Брайндэсаву. У канцлагер Асвенцім яна трапіла ў 1944 годзе. Ёй было 48 год, а яна як магла адцягвала ўвагу дзяцей ад пачуцця голаду, ад смерці. Фрыда вучыла дзяцей маляваць. І яны малявалі кветкі, неба, матылькоў, а вочы іх былі галодныя, міскі пустыя…

Настаўніца і яе вучні пайшлі разам з ёй у газавую камеру. Гэта страшна ўявіць, але так было. Пасля іх засталася больш за 4 тысячы малюнкаў. Фрыда не выратавала дзяцей, але жыла, пакуль ім была патрэбна.

**Настаўнік.**

Галоўнае, каб больш ніколі не паўтарылася гэтая жудасная вайна.

**Крок шосты. Шануйце бацькоў сваіх.**

**Настаўнік.**

Мудрую параду даў нам паэт У.Караткевіч:

Шануйце дабрыню,

Хай і слабую,

Шануйце мудрасць,

Хай сабе і нямоглую.

Насіце на руках бацькоў.

Старасць – гэта значыць сталасць, мудрасць. Казка У.Караткевіча “Нямоглы бацька” даказвае нам, што чалавек павілен быць гуманным, што стары чалавек, які не можа працаваць фізічна можа адарыць нас жыццёвай мудрасцю, карыснай парадай.

**Настаўнік.**

Верш Анатоля Янкоўскага “Вярнуўся ў родную хату”

Вярнуўся ў родную хату,

На родны прысеўшы парог,

Ты скажаш: “Дзень добры, мой тата!

Падумаць, прайшло столькі год…”

Маршчыністы твар усміхнецца

І скажа: “Мінаюць гады,

Але застаюцца навечна

Святымі – сям’я, дом, бацькі!”

Вярнуўшыся ў родную хату,

З сям’ёй за святочным сталом,

Сустрэўшы з аплаткай Каляды,

Успомніш дзяцінства сваё…

І рэха малітвы сумеснай

Гучыць, як бацькоўскі наказ:

“Вас можа раскідаць па свеце,

Але прылятайце да нас!”

Вярнуўшыся у родную хату,

Адкуль б’е крыніца твая,

Цяпер дзе адно маці з татам

Стаяць ля пустога двара

І вуліцай зноў выглядаюць,

Калі ў дом вярнуцца сыны..

А дзеці лісты дасылаюць:

“Вам дзякуй, што ў свеце ёсць Вы!”

І робішся зноўку багатым

Ад шчырых усмешак і слоў,

Вярнуўшыся ў родную хату –

Да родных любімых бацькоў!!!

**Настаўнік**

Наш дом, нашу сям’ю цеплынёй і дабрынёй поўняць родныя людзі!.

Але сярод іх ёсць чалавек, які нам падараваў жыццё. Давайце зараз падумаем пра сям’ю, пра любую матулю і паслухаем песню ў выкананні З.Вайцюшкевіча на словы беларускага паэта Г.Бураўкіна “Дачакайся, матуля”.

**Заключны этап (арт-тэрапеўтычны блок)**

У аснову работы на заключным этапе пакладзена мадыфікацыя методыкі “Кола жыццёвага балансу”

**Педагог-псіхолаг звяртаецца да вучняў:**

- Сёння мы з вамі зрабілі шэсць крокаў. Якія яны былі для вас? Павольныя?... Нястрыманыя?... Легкія?... Ці, наадварот, кожны крок балючым рэхам адзываўся ў вашым сэрцы, пакідаючы нястрыманыя думкі.... Давайце паразважаем з вамі над тым, што значаць кожны з гэтых крокаў для вас, менавіта для вас? А які з гэтых шасці крокаў найважнейшы ў сучасным грамадстве? (педагог – псіхолаг дае некалькі хвілінак на разважанне).

Пасля гэтага вучням прапаноўваецца выказаць свае думкі праз любы выбраны імі колер. На падрыхтаванай педагогам акружнасці, падзеленай на 6 сектароў у адпаведнасці з колькасцю крокаў, якія былі пройдзены на працягу занятка, вучням прапаноўваецца адзначыць выбранымі імі колерамі тыя крокі, якія яны лічаць найважнейшымі для сучаснага грамадства. Для кожнага вучня есць магчымасць зрабіць толькі адзін каляровы выбар. Умовы задання могуць мяняцца ў залежнасці ад таго, якую мэту ставіць педагог-псіхолаг ці настаўнік па выніках пасяджэння літаратурнай гасцёўні. У любым выпадку вынікі, атрыманыя ў хозе разважання вучняў, будуць дыягнастычнымі.

Пасля выканання задання педагог-псіхолаг прапануе вучням падрабязна разгледзець атрыманы малюнак і не проста разгледзець, а падзяліцца ўсімі ўражаннямі, думкамі, якія ўзніклі ў іх у час малявання. Педагог-псіхолаг назірае за тым, каб кожны з удзельнікаў меў магчымасць выказаць свае думкі. Асаблівая ўвага надаецца тым вучням, якія ў сілу сваіх характаралагічных асаблівасцей, баяцца выказвацца, саромяцца.

У ходзе абмеркавання педагог-псіхолаг выносіць прапанову даць назву малюнку. Вучні выказваюць свае думкі і меркаванні. І свой варыянт можа быць прапанаваны і педагогам - пісхологам або настаўнікам – вядучым літаратурнай гасцеўні. Але галоўнае, каб у назве вучні самастойна ці з дапамогай удакладняючых пытанняў вызначылі адну з важнейшых рыс: атрыманы малюнак першапачаткова нагадвае КОЛА.

**Педагог-псіхолаг:**

* А што такое кола? У чым яго асаблівасці? Якім яно павінна быць, каб выконваць непасрэдныя функцыі (псіхолаг звяртае ўвагу вучняў на тое, што кола можа выконваць свае функцыі, калі будзе мець адпаведную форму, якая дазваляла б яму рухацца без перашкод).

Псіхолаг далей прапаноўвае паразважаць над наступным:

* А што, калі гэта будзе не простае кола, якое сустракаецца сярод звычайных паўсядзённых рэчаў. А што, калі гэта будзе ўяўляемае КОЛА ЧАЛАВЕЧНАСЦІ? І , узяўшы ў рукі аловак, педагог-псіхолаг праводзіць новыя межы кола, якія не выходзяць за рамкі атрыманых з боку вучняў “каляровых”адказаў. Педагог-псіхолаг прапаноўвае вучням звярнуць увагу на тое, ці ўсе сектары кола былі запоўнены фарбамі? Якія з сектароў меньш замаляваны? Аб чым гэта можа сведчыць? Вучні выказваюць свае меркаванні.

Далей вучням прапаноўваецца паразважаць над пытаннем: “Ці лёгка будзе нашаму сучаснаму грамадству крочыць наперад, выкарыстоўваючы тыя колы, якія былі намі атрыманы ў ходзе разважанняў? ”. Вучні выказваюць свае думкі наконт таго, якія з крокаў у сучасным грамадстве патрабуюць асаблівай увагі і асобай траекторыі развіцця. І выказваюць свае меркаванні адносна таго, што б яны хацелі змяніць у сучасным грамадстве, каб крокі наперад былі больш рашучымі, упэўненымі і цвёрдымі

**Дадатак 1**

**Дадатак**

ВЫКАЗВАННІ ДЛЯ АФАРМЛЕННЯ ЗАЛЫ

МО па-жаночы папрашу цябе слёзна,

Але хачу, каб запомніў урок:

Заўтра любіць, памагаць будзе позна,

Людзі, як зоркі, згасаюць, сынок.

Яўгенія Янішчыц

Чалавеку патрэбна не слава,

А людская ўвага і ласка,

І сардэчнае, шчырае слова,

І вясёлая добрая казка.

Сяргей Грахоўскі

Продкамі не грэбуйце ніколі,

Бо яны жыццём сваім, крывёю,

Здабывалі і зямлю і волю.

Эдуард Валасевіч

Той дзень прапаў і страчаны навекі,

Калі ты не зрабіў таго, што мог,

Калі не паспрыяў ты чалавеку,

Няшчыры быў, зманіў, не дапамог…

Пімен Панчанка

Нельга абысці і адмахнуцца

Ад чужой трывогі і бяды,

Нельга не пачуць, як сэрцы б’юцца,

Як змаўкаюць сэрцы назаўжды.

Сяргэй Грахоўскі

І

Дадатак 2

Бланк “ Кола ЧАЛАВЕЧНАСЦІ”

1

2

4

3

5 6

1.Цуд нараджэння дзіцяці.

2.Выхаванне чалавека.

3.Міласэрнасць – адна з рыс нашага нацыянальнага характару.

4.Чалавечнасць і гуманнасць у гады вайны

5.Жыць, каб некаму быць патрэбным.

6.Шануйце бацькоў сваіх.

Дадатак 2

Вынікі работы вучняў з “Колам ЧАЛАВЕЧНАСЦІ”

